**Informatīvais ziņojums**

**"Par 2020. gada 2. decembra Eiropas Savienības Tieslietu ministru neformālajā videokonferences padomes sanāksmē izskatāmajiem jautājumiem"**

# 2020. gada 2. decembrī notiks Eiropas Savienības (turpmāk – ES) Tieslietu ministru neformālā videokonferences padomes sanāksme (turpmāk – Padomes sanāksme).

# Padomes sanāksmes darba kārtībā tieslietu ministru diskusijām ir iekļauti šādi jautājumi:

**1. Priekšlikums Eiropas Parlamenta un Padomes regulai par tiesību aktiem, kas piemērojami prasījumu cesijas sekām attiecībā uz trešajām personām** (pašreizējā situācija)[[1]](#footnote-1)

Regulas priekšlikums[[2]](#footnote-2),[[3]](#footnote-3) paredz vienotus noteikumus, kuras valsts tiesību aktiem būtu jānosaka prasījuma īpašumtiesības pēc tam, kad prasījums ir cedēts pārrobežu darījumā, tādējādi novēršot juridisko risku un potenciālas sistēmiskās sekas. Juridiskās noteiktības ieviešana sekmēs pārrobežu ieguldījumus, piekļuvi lētākiem kredītiem un Eiropas finanšu tirgus integrāciju.

Vācijas prezidentūra ir sagatavojusi progresa ziņojumu par Regulas priekšlikuma izskatīšanas gaitu. Vācijas prezidentūras laikā, Covid-19 pandēmijas dēļ, notika ļoti aktīvas darba grupas sanāksmes attālinātā videokonferenču režīmā, kuru laikā tika diskutēts par Regulas priekšlikuma piemērošanas jomu, piesaistes faktoriem (cedenta pastāvīgās mītnes vietas likums un cesijas līguma likums), jautājumiem, kas saistīti ar finanšu tirgiem, un tādu prasījumu, kas nodrošināti ar nekustamo īpašumu vai citiem publiskos reģistros reģistrētiem aktīviem, cesiju.

Darba grupas sanāksmēs tika pausts vispārējs atbalsts, ka:

* no Regulas priekšlikuma piemērošanas jomas būtu izslēdzama pārvedamu vērtspapīru tālāknodošana, naudas tirgus instrumentu un kolektīvo ieguldījumu uzņēmumu sertifikātu tālāknodošana, kā arī no finanšu instrumentiem izrietošo prasījumu, kas ietilpst pašā finanšu instrumentā, tālāknodošana;
* ir jāprecizē jautājums par piemērojamo likumu attiecībā uz valstīm, kurās vienlaikus pastāv vairākas tiesību sistēmas, lai paredzētu iespēju noteikt piemērojamo likumu pēc attiecīgās valsts kolīziju normām;
* jāprecizē definīcija "sekas attiecībā pret trešajām personām", ņemot vērā diskusijas par to, vai parādnieks Regulas priekšlikuma kontekstā būtu uzskatāms par trešo personu.

Darba grupas sanāksmēs padziļināti tika analizēts jautājums par tādu prasījumu cesiju, kas nodrošināti ar hipotēku nekustamajam īpašumam vai citiem publiskos reģistros reģistrētiem aktīviem. Diskusijas turpinās, un risinājums tiks meklēts nākamajās darba grupu sanāksmēs.

*Latvija atbalsta Vācijas prezidentūras progresa ziņojumā ietvertos secinājumus.*

**2. Tiesiskie aspekti terorisma apkarošanai** (viedokļu apmaiņa)

Apzinoties joprojām augsto terorisma draudu līmeni, ES tieslietu jomā ir veikusi dažādus pasākumus, lai vērstos pret terorismu un uzlabotu ES spēju cīnīties pret to. Diskusiju dokumentā ir atspoguļoti dažādi ES īstenotie pretterorisma pasākumi, daļa no kuriem ir tieši vērsta uz mērķi apkarot terorismu, bet citu ES instrumentu izstrādes mērķis ir bijis daudz plašāks. Tā piemēram:

* *Eiropas apcietināšanas orderis* (turpmāk - EAO) ir būtisks instruments cīņā pret terorismu, īpaši kriminālprocesos, kas saistīti ar teroristu nodarījumiem. Vācijas prezidentūras izstrādātajos ES Padomes secinājumos *"Eiropas apcietināšanas orderis un izdošanas procedūras – pašreizējie izaicinājumi un turpmākā rīcība"[[4]](#footnote-4)* (turpmāk – Padomes secinājumi) ir minēts, ka praksē ir konstatētas dažas jomas, kurās EAO nodošanas mehānisma efektivitāti būtu nepieciešams palielināt. Piemēram, būtu nepieciešams uzlabot pamatlēmuma[[5]](#footnote-5) transponēšanu un praktisko piemērošanu dalībvalstīs. Tāpat ES dalībvalstis tiek aicinātas novērst trūkumus valstu normatīvajos aktos, kas kavē pamatlēmuma efektivitāti, veikt praktiķu nepārtrauktu apmācību, savukārt Eiropas Komisija tiek aicināta aktualizēt EAO rokasgrāmatu, lai atvieglotu ekspertu darbu un risinātu radušos saspīlējumu starp savstarpējā atzīšanas instrumenta izmantošanu un pamattiesību aizsardzību. Turklāt COVID-19 pandēmija ir skaidri parādījusi, ka ir nepieciešama ātra un visaptveroša tiesu iestāžu pārrobežu sadarbības digitalizācija, lai veicinātu EAO nodošanas procedūru nodrošināšanu;
* *terorismā cietušo atbalsta sistēmas izveide* - ES dalībvalstīm ir jāspēj nodrošināt visaptverošu terorismā cietušo aizsardzību, tostarp ar atbalsta un palīdzības pasākumiem. Terorisma fenomenam bieži ir transnacionāla dimensija, tāpēc Vācijas prezidentūra ir aicinājusi dalībvalstis izstrādāt koordinētu dalībvalstu rīcību, nosakot katrā dalībvalstī vienotu kontaktpunktu terorismā cietušajiem, kas savukārt iekļautos Eiropas līmeņa vienotajā kontaktpunktu tīklā terorismā cietušajiem;
* *izvērtējums par ārvalstu teroristu kaujinieku saukšanu pie atbildības* – ir akcentēta problēma par teroristisku organizāciju un organizētu nevalstisko bruņoto grupu veikto darbību izmeklēšanu un kriminālvajāšanu un saukšanu pie atbildības par kara noziegumu un citu starptautisku noziegumu izdarīšanu, kā arī pakļaušanu kumulatīvai kriminālvajāšanai. Genocīda apkarošanas tīkla sekretariāts ir sagatavojis ekspertu ziņojumu[[6]](#footnote-6), kura galvenais secinājums ir, ka ES dalībvalstu tiesu prakse jau pašlaik īsteno kumulatīvu saukšanu pie kriminālatbildības par kara noziegumiem, noziegumiem pret cilvēci un genocīdu, kā arī par noziegumiem, kas saistīti ar terorismu;
* *digitalizācija un piekļuve pārrobežu elektroniskajiem pierādījumiem* – digitalizācija būtiski ietekmē kriminālprocesu norisi. ES turpinās centieni[[7]](#footnote-7) nodrošināt efektīvāku mehānismu pārrobežu piekļuvei e-pierādījumiem. Mērķis ir papildināt ES regulējumu, ļaujot dalībvalstu kompetentajām iestādēm pieprasīt e-pierādījumus tieši no pakalpojumu sniedzējiem, kas darbojas ES, neatkarīgi no to reģistrācijas vietas un datu atrašanās vietas. Eiropas Komisija un dalībvalstis jau ir paveikušas lielu darbu, lai izveidotu e-pierādījumu digitālās apmaiņas sistēmu (e-EDES). Šis instruments nodrošina drošu, ātru un efektīvu Eiropas izmeklēšanas rīkojumu, savstarpējās palīdzības pieprasījumu un pierādījumu digitālo formātu pārrobežu apmaiņu. e-EDES būtu pakāpeniski jāpaplašina un jāattiecina arī uz citiem tiesu iestāžu sadarbības instrumentiem krimināllietās. Papildus iepriekš minētajam, Eiropas Komisija 2021. gada pēdējā ceturksnī plāno iesniegt priekšlikumus par pašreizējā ES tiesiskā regulējuma pārskatīšanu attiecībā par informācijas apmaiņu ar *Eurojust* par terorisma apkarošanas jautājumiem un digitālā sadarbības instrumenta izveidi kopīgajām izmeklēšanas grupām;
* *cīņa pret naida runu tiešsaistē* - nesenie teroristu uzbrukumi parāda to, cik lielā mērā noziedzīgi, naidīgi izteikumi apdraud iedzīvotāju drošību Eiropā. Kūdīšana uz vardarbību un naidu, un propagandas izplatīšana, izmantojot sociālo plašsaziņas līdzekļu platformas, arvien vairāk sniedz atbalstu šādu uzbrukumu realizācijai un veicina ekstrēmismu, radikalizāciju un terorismu. Kaut arī ES respektē un veicina vārda brīvību, ir svarīgi apzināties, ka internets var izrādīties drošs patvērums noziedzīgiem un naidīgiem izteikumiem. Respektējot vārda brīvību un starptautiskās cilvēktiesību normas, būtu jāsaprot arī tas, ka prettiesiska darbība fiziskā vidē ir jāuzskata par prettiesisku arī interneta vidē. Interneta uzņēmumiem un sociālajām platformām, kurās nonāk nelikumīgs saturs, ir jāuzņemas atbildība par šādu saturu vai par savu platformu ļaunprātīgu izmantošanu. Šī atbildība ir saistīta ar pienākumu sadarboties ar tiesībaizsardzības iestādēm, kā arī tiesībaizsardzības un tiesu iestāžu piekļuves nodrošināšanu digitālajiem pierādījumiem kriminālvajāšanai. E-pierādījumu dokumentu pakotne ievērojami veicinās pirmo soli: datu iegūšanu, kas ir nepieciešama, lai identificētu platformās pastrādāto naida noziegumu autoru (tostarp IP adresi), bet ir jānodrošina, ka attiecīgais saturs netiek dzēsts pēc tam, kad informācija ir izņemta. Turklāt dalībvalstu vidū pastāv ievērojamas atšķirības naida runas izpratnē. Naida runa ir definēta ES Padomes 2008. gada 28. novembra Pamatlēmumā 2008/913/TI par krimināltiesību izmantošanu cīņā pret noteiktiem rasisma un ksenofobijas veidiem un izpausmēm (turpmāk - Pamatlēmums 2008/913/TI). Šajā pamatlēmumā ir paredzēti minimālie noteikumi par nodarījumiem, kas saistīti ar kūdīšanu uz naida runu vai vardarbību, bet tie nav piemērojami tām naida izpausmēm vai vardarbībai, kas veikti dzimuma, politiskās piederības vai seksuālās orientācijas dēļ, un tas rada atšķirīgu izpratni dalībvalstu vidū, tai skaitā, atšķirības dalībvalstu normatīvajos aktos un tiesu praksē.

**Ņemot vērā iepriekš minēto, Vācijas prezidentūra aicina ministrus diskutēt par šādiem jautājumiem:**

1. *Vai jums valsts līmenī platformu īpašniekiem ir pienākums ziņot kompetentajai iestādei par noziedzīgiem nodarījumiem, kas saistīti ar naida noziegumiem un naida izteikumiem, ja tie uzzina par šādiem nodarījumiem?*

Latvijā interneta portālu īpašniekiem ir pienākums informēt tiesībaizsardzības iestādes par naida runu savos portālos, sadarboties ar tiesībaizsardzības iestādēm, lai noskaidrotu komentāru autoru (ja attiecīgais komentārs sniegts anonīmi), kā arī padarīt pašu komentāru portāla apmeklētājiem neredzamu. Šādi pienākumi ir noteikti saskaņā ar Informācijas sabiedrības pakalpojumu likuma 11.-13. pantu, likuma "Par presi un citiem masu informācijas līdzekļiem" 2. un 7. pantu, Elektronisko plašsaziņas līdzekļu likuma 26. panta 3. punktu, kā arī Reklāmas likuma 4. pantu.

1. *Vai jūs uzskatāt par lietderīgu šādu pienākumu, vai būtu nepieciešams paredzēt citus ES līmeņa tiesiskā regulējuma elementus, lai cīnītos pret naida noziegumiem un naida runu?*

Latvija uzskata, ka ir nepieciešama visaptveroša un saskaņota ES pieeja cīņai pret naida noziegumiem un naida runu. Šāda pieeja ne tikai uzlabotu iespējas cīnīties ar to radītajām sekām, bet arī palīdzētu mazināt cēloņus un aptvertu pēc iespējas plašāku ieinteresēto pušu loku.

Latvija piekrīt dokumentā paustajam, ka, kaut arī ES līmenī notiek savstarpējās izpratnes veicināšana par to, kas ir jāsaprot ar naida noziegumiem, tai skaitā naida runu, taču dalībvalstīs vēl aizvien pastāv ievērojamas atšķirības tiesību aktos un jurisdikcijas jautājumos.

Tā kā Pamatlēmumā 2008/913/TI ir paredzēti minimālie noteikumi par nodarījumiem, kas saistīti ar naida kurināšanu vai vardarbību, bet tie nav piemērojami naidam vai vardarbībai, kas saistīta ar dzimumu, politisko piederību vai seksuālo orientāciju, Latvija uzskata, ka naida noziegumu raksturojošo pazīmju kopums būtu papildināms ar dzimumu, invaliditāti, nacionālo, reliģisko un politisko piederību, rasi, seksuālo orientāciju un transpersonu identitāti, lai ES ietvarā būtu harmonizēta izpratne par to, kādām pazīmēm nozieguma sastāvā ir jābūt, lai to varētu kvalificēt kā naida noziegumu.

Ievērojot minēto, Latvija gaida Eiropas Komisijas iniciatīvu, kas paredzēs naida runas un naida noziegumus atrunāt ES tiesību aktos, tādā veidā harmonizējot dalībvalstu izpratni par naida noziegumiem un nodrošinot efektīvu turpmāku cīņu pret visām šī noziedzīgā nodarījuma formām.

Latvija atbalsta, ka ES līmenī ir nepieciešams nostiprināt pienākumu tiešsaistes platformām ziņot tiesībaizsardzības iestādēm par konstatētajiem naida noziegumiem, tostarp naida runu. Tāpēc Latvija piekrīt, ka Eiropas Komisijas Digitālo pakalpojumu akta priekšlikumā, kuru Eiropas Komisija plāno publicēt līdz š.g. 9. decembrim, tiek plānots iestrādāt pienākumu elektronisko sakaru starpnieka pakalpojuma sniedzējam vai tiešsaistes platformām ziņot par iespējamiem likuma pārkāpumiem pakalpojuma saņēmēju darbībā vai pakalpojuma sniedzēja uzglabātajā informācijā.

Latvija uzskata, ka būtu nepieciešams pārskatīt Eiropas Parlamenta un Padomes 2000. gada 8. jūnija Direktīvu 2000/31/EK par dažiem informācijas sabiedrības pakalpojumu tiesiskiem aspektiem, jo īpaši elektronisko tirdzniecību, iekšējā tirgū (turpmāk - E-komercijas direktīva)[[8]](#footnote-8), nosakot obligātu pienākumu informācijas sabiedrības pakalpojumu sniedzējiem nekavējoties informēt kompetentās valsts iestādes par iespējamiem noziedzīgiem nodarījumiem, tostarp, kas saistīti ar naida runu, gadījumos, kad paši pakalpojumu sniedzēji tādus atklājuši vai par tādiem saņemtas ziņas no patērētājiem. Tāpat E-komercijas direktīvā pakalpojumu sniedzējiem būtu jānosaka pienākums pēc kompetento iestāžu pieprasījuma, sniegt tām informāciju par pakalpojumu saņēmējiem, ar kuriem pakalpojumu sniedzējiem ir glabāšanas līgumi.

1. *Vai jūs saskatāt vēl citas darbības, kas ES būtu jāveic, lai uzlabotu kopīgo cīņu pret terorismu iepriekš minētajās nozarēs vai citās ar tiesiskumu saistītās nozarēs?*

Latvija uzsver, ka paralēli būtu jāturpina darbs pie naida runas cēloņu mazināšanas, piemēram, veicinot izpratni iedzīvotājos, ka vārda brīvība nav universāla tiesība - tā beidzas tur, kur tiek aizskartas kādas personas vai personu grupas tiesības.

Latvijā saistībā ar Covid-19 izplatību ir pieaugusi viltus ziņu izplatīšana dažādos sociālajos tīklos un ziņu portālos, kas bieži vien nav saistīta ar naida runu, bet tiek veidota, lai gūtu ienākumus, izmantojot interneta meklētāju reklāmas rīkus. Ar šādām viltus ziņām sabiedrībā tiek nostiprinātas dažāda veida konspirāciju teorijas, kā rezultātā tiek ignorēti drošības pasākumi Covid-19 izplatības novēršanai. Ievērojot minēto, ES līmenī būtu nepieciešams diskutēt arī par viltus ziņu izplatīšanas ierobežojumu noteikšanu interneta platformās.

**3. Eiropas Prokuratūras izveide** (pašreizējā situācija)

Ministri tiks informēti par pašreizējo situāciju Eiropas Prokuratūras (turpmāk – EPPO)[[9]](#footnote-9) izveidē.

Darba dokumentā ir iekļauta informācija par EPPO izveides procesu dalībvalstīs, tai skaitā dalībvalstu normatīvās bāzes pielāgošana ES Padomes 2017. gada 12. oktobra regulai (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei[[10]](#footnote-10), Eiropas deleģēto prokuroru iecelšanas process, EPPO kolēģijas pieņemtie lēmumi un īstenotie pasākumi par EPPO darbību, kā arī Eiropas galvenā prokurora vietnieku iecelšana[[11]](#footnote-11).

Latvija veic visas nepieciešamās darbības pilnvērtīgas EPPO izveidē. Š.g.19. novembrī Saeima 2. lasījumā apstiprināja likumprojektu "Grozījumi Kriminālprocesa likumā", ar kuru paredzēts pielāgot Kriminālprocesa likumu EPPO darbībai. Savukārt Latvijas Republikas Ģenerālprokuratūrā ir izveidota un darbu uzsākusi Eiropas deleģēto prokuroru atlases komisija, kas plāno pabeigt darbu 2021. gada janvārī.

*Latvija pieņem zināšanai sniegto informāciju.*

**4. Tiesiskums** (viedokļu apmaiņa)

Eiropas Komisija 2020. gada 30. septembrī publicēja pirmo ziņojumu par tiesiskumu ES *(Rule of Law)*. Ziņojums par tiesiskumu ir daļa no jaunā starpinstitucionālā tiesiskuma mehānisma, ko Eiropas Komisija ir uzsākusi, un kas ikgadēji tiks veikts, lai stiprinātu tiesiskumu un novērstu problēmu rašanos vai padziļināšanos. Jaunais tiesiskuma mehānisms nodrošinās procesu pastāvīgam dialogam par tiesiskumu starp Eiropas Komisiju, ES Padomi un Eiropas Parlamentu kopā ar dalībvalstīm, kā arī valstu parlamentiem, pilsonisko sabiedrību un citām ieinteresētām personām. Tā mērķis ir izmantot preventīvu, iekļaujošu dialogu, lai veicinātu savstarpēju sapratni, palielinātu informētību par jautājumiem un būtisku attīstību jomās, kas saistītas ar tiesiskumu, apzinātu problēmas un varētu piedāvāt atbalstu.

Pirmajā ziņojumā par tiesiskumu ir izklāstītas gan pozitīvas, gan negatīvas norises visā ES. Ziņojumā aplūkotie temati attiecas uz četriem galvenajiem tiesiskuma pīlāriem dalībvalstīs, proti, valstu tiesu sistēmām, korupcijas apkarošanas sistēmu, plašsaziņas līdzekļu plurālismu un brīvību, kā arī citiem institucionāliem jautājumiem, kas saistīti ar pārbaudēm un līdzsvaru. Ziņojumā ir secināts, ka daudzas dalībvalstis atbilst augstiem tiesiskuma standartiem, tomēr ir arī jomas un valstis, kurās ir konstatētas problēmas.

**Tieslietu ministri aicināti paust viedokļus par šādiem jautājumiem**:

1. *Kurus ar tiesiskumu saistītos aspektus, to attīstību un labāko praksi jūs uzskatāt par īpaši svarīgiem, kontekstā ar tiesu neatkarību, tiesu sistēmas kvalitāti un efektivitāti?*

Latvija uzsver, ka tiesiskuma stiprināšana ES ir katras dalībvalsts atbildība, kas primāri izpaužas tiesiskuma stiprināšanā katras dalībvalsts ietvaros, nodrošinot pēc iespējas augstākus tiesiskuma standartus. Augsti tiesiskuma standarti iespējami pie vienotas, saskaņotas valsts varas īstenotāju rīcības, nodrošinot efektīvus un samērīgus pasākumus tiesiskuma stiprināšanai.

Tiesu efektivitātes nodrošināšanai Latvijā ir uzsākti vairāki kompleksi pasākumi, darbs, pie kuriem būtu jāveic arī turpmāk, tai skaitā:

1. tiesu neatkarības, tiesu darba kvalitātes un efektivitātes stiprināšana, piemēram, ieviešot integrētu un starpdisciplināru kvalifikācijas pilnveides sistēmu, kā arī nodrošinot stabilu un ilgtspējīgu kvalifikācijas pilnveides organizācijas modeli un vienotu izpratnes līmeni par tiesiskajiem jautājumiem izmeklētājiem, prokuroriem un tiesnešiem;
2. tiesneša neatkarības pašvērtējuma stiprināšana un apstākļu, kas to veido izvērtēšana. Latvijā ir salīdzinoši zems tiesnešu neatkarības novērtējums[[12]](#footnote-12), līdz ar to būtu vērtējami apstākļi, kas to veido;

3) digitālo procedūru attīstīšana, paplašinot iespēju, attālināti piedalīties tiesas sēdē, izmantojot videokonferences, jo īpaši pārrobežu lietās.

Latvija uzskata, ka videokonferenču rīks visām dalībvalstīm ir jāizmanto ne tikai nacionālajās tiesvedībās, bet arī pārrobežu tiesvedībās, tai skaitā, neaprobežojoties tikai ar līdzšinējo iespēju uzklausīt tiesas sēdēs lieciniekus vai ekspertus, bet arī nodrošinot apsūdzēto un cietušo klātbūtni. Minētā videokonferences pielietojuma paplašināšanai būtiski, vēl risināmi jautājumi ir drošas platformas izveide, procesuālo tiesību nodrošināšana un spriedumu savstarpējās atzīšanas pieļaujamības kritēriju izstrāde.

1. *Vai būtu lietderīgi mudināt tiesnešus piedalīties viedokļu apmaiņā par Eiropas pamatvērtībām un tiesiskumu? Vai būtu lietderīgi izveidot sarunu forumu, kas veicinātu atklātu un vienlīdzīgu viedokļu apmaiņu par visu dalībvalstu vienojošajām vērtībām?*

Ņemot vērā tiesneša būtisko lomu tiesiskuma nodrošināšanā, Latvija atbalsta ideju veidot tiesnešu viedokļu apmaiņas forumu par vērtībām, kas ir saistošas visām dalībvalstīm. Tiesnešu pārrobežu dialogs stiprinātu vienotu izpratni par tiesiskumu ES un katra tiesneša kā tiesu varas nesēja individuālo lomu tiesiskuma nodrošināšanā.

Vienlaikus jāpiebilst, ka jau šobrīd informācijas kvalitatīvu apmaiņu lielā mērā nodrošina Tieslietu padomju tīkls, Eiropas tiesnešu asociācija, abi tiesiskās sadarbības tīkli (EJN), tāpēc būtu vērtējama iespēja šo dialoga forumu attīstīt kādā no jau esošajām platformām.

Latvija atbalsta tiesnešu diskusiju veidošanu, ar nosacījumu, ka tās ir produktīvas. Ir svarīgi, lai tiesnesim būtu skaidra vīzija par diskusijā panākamo rezultātu un tā ietekmi uz esošajiem procesiem. Līdz ar to vispirms ir diskutējams un noskaidrojamas atbildes, piemēram, uz tādiem jautājumiem, kā - vai diskusijas rezultātā gūtie secinājumi uzlabos esošos procesus, vai tiesnešu idejas tiks nostiprinātas kādā normatīvajā aktā vai vienotas izpratnes memorandā, vai šo vienošanos būs iespējams piemērot visās dalībvalstīs.

**Delegācija**

Delegācijas vadītājs: **Andris Vītols,** Tieslietu ministrijas parlamentārais sekretārs

Delegācijas dalībnieki: **Kristīne Pommere,** valsts sekretāra vietniece ārvalstu sadarbības un stratēģijas jautājumos;

**Anda Smiltēna,** tieslietu nozares padomniece;

**Vineta Krutko,** tieslietu nozares padomniece.

Ministru prezidenta biedrs,

tieslietu ministrs Jānis Bordāns

Poiša 67036912

Arta.Poisa@tm.gov.lv

1. Finanšu ministrijas kompetences jautājums. [↑](#footnote-ref-1)
2. Pieejams: <https://eur-lex.europa.eu/legal-content/LV/TXT/?uri=CELEX:52018PC0096> [↑](#footnote-ref-2)
3. Eiropas Parlaments 2019. gada 13. februārī pirmajā lasījumā pieņēma nostāju par Regulas priekšlikumu [↑](#footnote-ref-3)
4. Dokuments Nr. ST 13214 2020 INIT [↑](#footnote-ref-4)
5. ES Padomes 2002. gada 13. jūnija pamatlēmums par Eiropas apcietināšanas orderi un par nodošanas procedūrām starp dalībvalstīm, pieejams: https://eur-lex.europa.eu/legal-content/LV/ALL/?uri=CELEX%3A32002F0584 [↑](#footnote-ref-5)
6. Ārvalstu kaujinieku teroristu kumulatīva kriminālvajāšana par nozīmīgākajiem starptautiskajiem noziegumiem un ar terorismu saistītiem nodarījumiem. Dokuments Nr. ST 12237 2020 INIT [↑](#footnote-ref-6)
7. Sarunas par ES un Amerikas Savienoto Valstu nolīgumu par pārrobežu piekļuvi elektroniskajiem pierādījumiem un sarunās ar Eiropas Padomi par Budapeštas konvencijas otro papildprotokolu [↑](#footnote-ref-7)
8. https://eur-lex.europa.eu/eli/dir/2000/31/oj/?locale=LV [↑](#footnote-ref-8)
9. EPPO dalībvalstis – Austrija, Beļģija, Bulgārija, Čehija, Francija, Grieķija, Horvātija, Igaunija, Itālija, Kipra, Latvija, Lietuva, Luksemburga, Malta, Nīderlande, Portugāle, Rumānija, Slovākija, Slovēnija, Somija, Spānija, Vācija [↑](#footnote-ref-9)
10. https://eur-lex.europa.eu/legal-content/lv/TXT/?uri=CELEX%3A32017R1939 [↑](#footnote-ref-10)
11. 2020. gada 11. novembrī tika iecelti divi galvenā prokurora vietnieki *Mr.Danilo Ceccarelli***no Itālijas un *Mr*.*Andrés Ritter* no Vācijas** [↑](#footnote-ref-11)
12. <https://ec.europa.eu/info/sites/info/files/justice_scoreboard_2019_en.pdf> [↑](#footnote-ref-12)